11-jarige vas oor onwettige vuurwapen(Foto verskaf/ANA) ŉ 11-jarige seun is Dinsdagmiddag langs ŉ skool in Cravenby Estate in Kaapstad in hegtenis geneem op aanklag van die besit van ŉ ongelisensieerde vuurwapen. JP Smith, burgemeesterskomiteelid van veiligheid, het gesê beamptes het deur Cravenby Estate gery toe ŉ lid van die publiek hulle aandag getrek het. “Hulle het die gebied deursoek en die seun langs die skool gevind, met ŉ vuurwapen in sy hand. Die besonderhede rondom die voorval word nog ondersoek, maar na bewering is die kind gestuur om ŉ ander kind by die skool aan te val, en hy het in die proses ŉ onderwyser gedreig.” Smith het gesê dis uiters kommerwekkend. “Ons hoop dat behoorlike maatskaplike ingryping gedoen kan word om dié seun op ŉ ander pad te lei.” Hy maan die Suid-Afrikaanse Polisiediens om die saak deeglik te ondersoek en te bepaal wie ŉ vuurwapen in die hande van ŉ seun gesit het.